section_heading: Životopis i obrazovanje
paragraph_text: Karijeru orguljašice gradi već u studentskim danima, izvjesno vrijeme djelujući kao asistentica i zamjenica Anđelka Klobučara, tadašnjeg orguljaša Zagrebačke katedrale, povremeno i samostalno svirajući na liturgijskim slavljima. Iako je misna slavlja u Zagrebačkoj katedrali pratila još od početka 1970-ih, naslov stalne orguljašice (ujedno i prve ženske orguljašice na takvoj poziciji u Hrvatskoj) preuzima u srpnju 1987. godine, kada joj je povjeren cjelovečernji solo recital u svečanoj prigodi kolaudacije temeljito obnovljenih orgulja zagrebačke katedrale, njemačkoga graditelja E. F. Walckera (1855.), nakon dvije godine obnove i s novim sviraonikom. Istoga mjeseca, 15. srpnja 1987. za vrijeme Univerzijade u Zagrebu održala je još jedan solistički koncert u franjevačkoj crkvi na Kaptolu, sastavljen samo djelima J. S. Bacha. Koncertom u Zagrebačkoj katedrali 12. srpnja 2012. godine, u okviru festivala "Orgulje zagrebačke katedrale" proslavila je 40 godina umjetničkog rada.<ref> Dužnost stalne katedralne orguljašice obnašala je neprekinuto pune 33 godine, odsvirajući više od 1500 misa u katedrali u periodu od 1987. godine sve do iznenadnog potresa u Zagrebu 22. ožujka 2020. godine, kada katedrala zadobiva znatna statička oštećenja i biva zatvorenom za javnost do daljnjeg. Posljednju misu u Zagrebačkoj katedrali Hvalimira Bledšnajder odsvirala je na treću korizmenu nedjelju, 15. ožujka 2020. godine. Djelovala je i kao orguljaš župne crkve Sv. Blaža i crkve Sv. Josipa u Zagrebu više od 40 godina.